M. Sabolová, poslankyňa: (2007-09-12):
Keďže zákon prišiel a dnes je platný, neprichádza nič len, keď ste neprišli ani vo svojich predvolebných sľuboch, ani v programovom vyhlásení vlády s nejakou generálnou zmenou, ktorá by bola aj v zmysle ústavy, aj v zmysle všetkých pravidiel, neprichádza nám nič už iné len dnes túto normu a tieto zákonné pravidlá obhajovať a povedať, čo vlastne za to obdobie od roku 2004, odkedy je zákon platný, odkedy vznikli, čo je dobré a to, čo je možné meniť. Pán minister, už v máji tohto roku, začnem trošku možno širšie, ste dostali vážnu úlohu, ktorou ste mali pripraviť zlúčenie zdravotných poisťovní. Najprv sa hovorilo o tom, že treba vytvoriť jednu veľkú, úplne zmeniť systém napriek tomu, že to bolo v jasnom rozpore s programovým vyhlásením vlády, ktorý táto vláda predložila parlamentu a parlament jej toto programové vyhlásenie odobril. Potom v máji bolo už len o tom, že ideme zlúčiť štátne poisťovne, nakoniec vy po nejakom krátkom čase ste prišli s požiadavkou zrušiť túto úlohu, lebo je nereálna. Týmto konaním rezort zdravotníctva a čiastočne aj vy, pán minister, zneucťujete nielen tú odbornú zdravotnícku verejnosť a celý zdravotnícky systém, ale hlavne poistencov, ktorí celú túto vec môžu vnímať len ako jeden chaos. A len tak sa dajú vnímať kroky rezortu zdravotníctva. Nekoncepčnosť, alebo pýtam sa, či musíme počúvať, alebo vy musíte počúvať. Pred časom sa dal počuť aj pán predseda SNS Ján Slota, ktorý povedal na tú tému, o ktorej hovorím, o týchto rôznych hrátkach so zlučovaním poisťovní, že pokiaľ nenastanú a nový systém sa neodobrí a v zdravotníctve nedôjde k dostatku finančných zdrojov na to, aby neboli finančné problémy, nemá systém jednej poisťovne nijaký význam. A ešte jedna poznámka mi napadá teraz pri vystúpení, a to sú vaše volebné programy, páni poslanci vládnej koalície, kde sa môžeme dočítať všetko možné, ale vidíme, že realita je iná. Skôr, ako prídem ku konkrétnym témam tohto návrhu zákona, chcem pripomenúť, že už v novembri minulého roku som navrhovala novelou zákona o zdravotných poisťovniach odbúrať nadbytočné administratívne úkony. Dala som mnoho návrhov práve na to, aby sme šetrili zdroje poisťovniam a mohli hovoriť o tom, že môžeme diskutovať aj o zmene výšky správneho fondu, ale, bohužiaľ, táto vládna koalícia vecné problémy nepočúva. Navrhovala som vtedy, a vychádzala som zo súčasného stavu vykonávania verejného zdravotného poistenia zdravotnými poisťovňami a poskytovaním zdravotnej starostlivosti, že ide o charakter, ktorý má neprimerane vysoko administratívnu záťaž dnes v poisťovniach, prípadne v priebehu doby a účinnosti jednotlivých právnych predpisov sa ukázalo, že právne normy sú strnulé, ťažko vykonávateľné v každodennej praxi. V tom čase sa zdalo, že najaktuálnejším problémom je aj zaraďovanie poistencov do dispenzarizácie, odsúhlasovanie neodkladnej zdravotnej starostlivosti, rozhodovanie o pohľadávkach zdravotnej poisťovne v správnom konaní na prvom stupni Úradom pre dohľad, potom vypracovávanie niekoľkonásobných správ zo strany poisťovní a v neposlednom rade aj odstrániť nevyhnutnosť legislatívnotechnických nedostatkov. V tom čase ste nepočúvali. Ani vy, pán minister, ani poslanci vládnej koalície. A dnes vidíme, že je nedostatok zdrojov v zdravotníctve. Už pán minister prichádza s novelou na navýšenie. Pýtam sa, či bude navýšenie za poistencov štátu a tak ďalej by sme mohli hovoriť o celom tom nedôslednom chaose v zdravotníckom systéme. Ja som stále očakávala, budem to stále v tejto snemovni hovoriť, že v predchádzajúcom volebnom období pán poslanec Paška bol v tom čase najaktívnejší poslanec v zdravotníckej reforme, v tom čase ani pani poslankyňa Gabániová nebola taká aktívna, čo sa týkalo zdravotníctva, ale očakávala som, že prídu s konzistentným, kompletným, kompaktným návrhom, ale my dostávame len nekomplexné, nekompaktné návrhy do poslaneckých lavíc. Čiže myslím si, že tieto ich sľuby len obalamutili voličov a ja verím, že čas ukáže, že tak, ako sme pred časom hovorili o sociálnych veciach a o sociálnej reforme a o pani ministerke Tomanovej, tak si myslím, že v dohľadnom čase sa budeme musieť vrátiť aj k rezortu zdravotníctva. A teraz niekoľko poznámok a výhrad k novele zákona, ktorú máme priamo na stole. Mnohí právnici už v minulosti, a to dlhé obdobie, odkedy hovoríme o zákaze zisku v poisťovniach, hovoria, že vybrané zdravotné poistenie sa síce správa ako verejné financie, ale v zdravotných poisťovniach už majú financie charakter poistných peňazí, a teda peňazí, s ktorými disponuje akciová spoločnosť. V zmysle zákona preukazujú svoju platobnú schopnosť len tým imaním, ktoré majú a sú to vlastne peniaze z vyberaného poistného. Keďže všetky zdravotné poisťovne sú akciové spoločnosti, musia sa podľa toho aj správať, pretože aj v § 2 ods. 1 sa odvolávate  na Obchodný zákonník a ničím ho neobmedzujete, musia sa správať podľa rozpočtových pravidiel obmedzení platných pre akciové spoločnosti a je takisto tvrdo na nich používaný zákon ako na všetky ostatné akciové spoločnosti. Je zaujímavé vidieť, že súkromné poisťovne majú menej poistencov a tvoria väčšie zisky. Štátne poisťovne majú viac poistencov a tvoria menšie zisky. Prečo to je tak? Poviem aj objektívny dôvod, a to je fakt, že štátne poisťovne a sú to skutočne, Všeobecne zdravotná poisťovňa možno má nižší zisk aj preto, že má pomerne komplikovanú škálu poistencov a že to robí náročné zdravotnícke úkony, robí dispenzarizovaných pacientov, robí ťažké nákladné výkony, ale myslím si už dnes po tých všetkých ťahaniciach medzi akciovými spoločnosťami, medzi rezortom a tlakom na akciové spoločnosti už je mnoho poistencov možno aj s takýmito ochoreniami, ktorí doplatili možno na to, že boli vo Všeobecnej zdravotnej poisťovni v mnohých iných poisťovniach. Ale je tu ešte jeden fakt, prečo asi tvoria menší zisk. Nie sú motivované, lebo ako štátne spoločnosti sa stále spoliehajú, že zákon im umožňuje, že im snáď štátny rozpočet pomôže. Majú poistku v zákone, o ktorej aj vy hovoríte v tomto návrhu zákona, že je možné im pomôcť, a preto sa tak trochu viac spoliehajú možno ako tie, ktoré už sú dnes súkromné a snažia sa tvoriť zisky nie preto, aby z nich chceli mať profit, ale preto, že vedia šetriť zdroje. A preto si myslím, že zisk dnes v tomto systéme zdravotného poistenia je forma, ktorá je dobrá. Môžeme diskutovať o tom, a to som aj verejne vyjadrila, môžeme diskutovať o rozložení percenta z tvorby vytvoreného zisku, ale nesmie byť vytvorené tak, aby bolo nemotivačné pre zdravotné poisťovne. A o tejto téme sme diskutovali aj s jednotlivými zástupcami, dá sa povedať, rôznych zdravotných poisťovní. Čiže skúsme diskutovať, či vytvorený zisk je možné motivačne pre akciové spoločnosti deliť na istý pomer, kedy bude povinnosť ich vrátiť do zdravotníckeho systému a povinnosť ich využiť v zdravotníckom systéme, ale na služby a činnosti, za ktoré zodpovedajú podľa zákona podľa § 6. Ani jedna zdravotná poisťovňa nešla vo svojej činnosti nad rámec zákona, pretože už dnes by bol zasiahol Úrad pre dohľad, už dnes by bol pán minister podal určite trestné oznámenia, pokiaľ by bolo došlo k nehospodárnemu, nezákonnému použitiu zisku zdravotných poisťovní. Hovoríte o tom minimálne trištvrte roka, že sú tu zisky a ako budú používané, ako sú zneužívané, ale dodnes ste buď nemali odvahu, alebo to nie je pravda, že sú zneužívané zisky zdravotných poisťovní na nejaké nekalé nezákonné účely. Čiže je to len zavádzanie a aj celá dôvodová správa, ktorej sa potom dotknem, o tom hovorí. Ešte sa tu natíska otázka, ktorých poistencov je viac nespokojných? Štátnych alebo tých, čo sú v súkromných poisťovniach? Myslím si, že ani toto neobstojí, lebo boli sme naučení tak trochu tlačiť, že ak tvoria veľké zisky, zrejme neplatia. Ja si myslím, že ani ja, a v tejto oblasti sa pohybujem dosť dlho, ani od pacientov, ale ani od poskytovateľov nie je toľko sťažností na uhrádzanie výkonov neštátnych alebo tých súkromných akciových spoločností ako možno na prácu štátnych akciových spoločností zdravotných poisťovní. Neskôr sa dotknem aj správneho fondu, ale ešte trošku k dôvodovej správe. Čiastočne som už hovorila o tom, že nemôžete celkom vymedziť zdravotnú poisťovňu ako špecializovanú finančnú inštitúciu, narábajúcu s verejnými zdrojmi a môže robiť len to, čo možno je v nejakej predstave, lebo robí to, čo je v predstave § 6, ale pokiaľ bude odvolávka na Obchodný zákonník na § 2. V § 2 vždy sa bude správať ako akciová spoločnosť. Veľká časť dôvodovej správy  hovorí aj o tom, že to chcete akýmsi spôsobom zosúlaďovať s právom Európskej únie. Ale prepáčte, veď v každej doložke, ktorú predkladáme do zákona a týka sa zdravotníckych zákonov, píšeme, že nie sme viazaní týmto právom, čiže je to možno vaša dobrá vôľa, váš dobrý návrh, aby sme urobili zo zdravotného poistenia zdroje založené ako sociálne zdroje verejnej správy. Ale myslím si, že musí byť potom zmena zákona, že to nejde odvolávať sa na Európske právo, pričom nie sme viazaní v tejto časti zdravotníckych zákonov na to, aby sme dodržiavali všetky právne formy ako možno v niektorej tej dôvodovej správe v tých prílohách niektoré iné krajiny. Chcem sa dotknúť ešte tvorby správneho fondu, pretože o tom sa tu veľmi málo hovorilo. Zatiaľ sa všetci zameriavame len na tvorbu zisku. Môžeme diskutovať o znížení správneho fondu. Ja som pripustila túto diskusiu, ale môžeme diskutovať len vtedy, pán minister, ak budeme vedieť garantovať, že odbúrame administratívnu náročnosť, ktorá je úplne v niektorých častiach prebytočná. Ako chceme to, čo máte v programovom vyhlásení vlády, že ideme a budeme tlačiť na informatizáciu systému, ktorý je nákladný, dnes zabezpečiť, aby všetky zdravotné poisťovne, trebárs, boli zosúladené, aby mali na to dosť zdrojov, aby sme mohli mať transparentne prehľad o tom, ako sú čerpané zdroje, aby pacient mohol mať dostupné informácie. Druhá vec, myslím, ako aj odborníci zo zdravotných poisťovní hovorili, že pri nábehu na euro, a to všetci pevne očakávate, aj úlohy, ktoré budú kladené aj na zdravotné poisťovne budú stáť isté finančné náklady. Čiže, ak budeme vedieť odbúrať administratívnu náročnosť poisťovní, môžeme hovoriť aj o znížení správneho fondu. Natíska sa tu ešte jedna veľmi extrémna otázka a možno aj to, že je možné úplne zrušiť správny fond zdravotných poisťovní, pretože ak sa chcú správať ako akciové spoločnosti, nemali by mať garantované na správny fond žiadne peniaze. Poviem. Je to jeden extrém a viem si to živo predstaviť, že by to tak mohlo fungovať. Ale je tu ešte vždy dnes obava, či je celý systém nastavený tak, aby zdroje vo všetkých poisťovniach, a teraz nie, či sú to súkromné, alebo štátne, neboli odčerpávané viac na prevádzku a náklady ako na zdravotné poistenie, a preto si myslím, že teraz nie je doba na to, aby sme zrušili úplne isté obmedzenie a vymedzenie toho správneho fondu. Môžeme o tom diskutovať a možno verím, že v druhom čítaní nájdeme nejakú spoločnú reč. Ale ešte k tomu jedna poznámka. Vyrušuje ma stále, pán minister, že odôvodňujete v dôvodovej správe len percentá správneho fondu štátnych a súkromných zdravotných poisťovní. Bolo by veľmi zaujímavé vidieť to v číslach, vo finančných čiastkach, pretože správny fond a príjmy poisťovne a percento na správny fond sa odvíjajú od počtu poistencov, od objemu zdrojov, a preto si myslím, že oveľa viac zdrojov vyčerpali na správny fond štátne akciové spoločnosti zdravotné poisťovne ako súkromné. A ešte snáď jedna krátka poznámka. Pani poslankyňa Gabániová tu v jednej faktickej poznámke na kolegov zareagovala, že aká tvorba zisku, čo je to zisk? Ja sa vás pýtam, pani poslankyňa, vy ste súkromná lekárka a vy tiež zo zdravotného poistenia máte akýsi zisk v tej svojej ambulancii a ten zisk, ktorý vám zostane, ak pokryjete všetky náklady, ten by ste mali vrátiť potom do zdravotných poisťovní, lebo je niečo navyše, čo už nepotrebujete vy na vaše náklady. Čiže to je taký extrém, možno také extrémne porovnanie, ale tak, ako vy viete ten zisk alebo to, čo vám zvýši zo svojich výkonov a zo všetkých úhrad dať do zdravotníckeho systému, alebo použiť to na výkon pre svoju prácu, tak si myslím, že treba mať dôveru aj voči tým poisťovniam, že to, čo vytvoria a neporušia zákon, lebo zatiaľ neporušili zákon, vy ich zatiaľ len osočujete, ale zatiaľ nikto voči nim, nie vy, ale vy ako vládna koalícia, ako rezort zdravotníctva, ale len zatiaľ všetci ich kritizujete, ale nikto zatiaľ nevyvodil žiadne vecné dôsledky, že by boli porušili zákon. Takže presne to môžeme  porovnať v takom malom. Vráťte aj vy potom peniaze do systému a nech je to kontrolované, aby sa všetky zdroje, ktoré ostanú a budú pozitívnym hospodárskym výsledkom ako poskytovateľov, tak poisťovní, tak ich vráťme, vráťme ich do systému. A myslím si, že ešte jedna poznámka, na ktorú sa nedalo reagovať, lebo ju pán poslanec hovoril vo faktickej poznámke môj kolega z výboru pán Valocký, sa tu málo hovorí o občanoch. Áno, málo sa hovorí o občanoch, ale myslím si, že sa hovorí veľmi málo o občanoch a pozerá na to, čo to pre občana prinesie aj zo strany vás a samotného rezortu, lebo tak, ako som povedala na začiatku, tým občanom ste vyrobili len chaos v hlavách a nie to, aby vedeli, aký systém zdravotného poistenia, aký systém zdravotníctva táto vládna koalícia chce nastoliť v tomto volebnom období. Veď už nič nie je pravda, čo ste prijali v programovom vyhlásení. Každý mesiac meníte nejaké rozhodnutia pri tvorbe zákonov a ja len očakávam a je mi veľmi ľúto, že mi nevylosovali na hodinu otázok otázku na pána ministra zdravotníctva, kedy by mi mohol povedať, aké koncepčné kroky chce do budúcnosti v rezorte zdravotníctva priniesť a doniesť ich do lavíc v zmysle legislatívnych návrhov zákonov. Kresťanskodemokratické hnutie za takýto návrh zákona hlasovať nebude a podporíme návrh pána poslanca Novotného na to, aby bol zákon vrátený, aby sa o ňom ďalej nerokovalo.